See on ilukirjanduslik teos. Kui välja arvata mõned avaliku elu tegelased, kelle pärisnimesid on kasutatud, on raamatus kujutatud inimesed, sündmused ja nende nimed autori kujutlusvõime vili, annab Kätlin Kaldmaa tõlgitud «Tantsija» kohe alguses teada. Ning autor Colum McCann lisab motoks Ameerika kirjaniku William Maxwelli sõnad: «Millele meie, või vähemalt mina, veendunult osutame kui  mälestusele, mõeldes selle all hetke, stseeni, fakti, mis on mälusse kinnistunud ja seeläbi kaduvikust päästetud, on tegelikult jutustamise vorm, mis mõttes lakkamatult edasi käib ja jutustamise käigus sageli muutub.»